Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 186/06)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (X) BGB ( )

Nationalt sagsnummer: 94

1. Medlemsstatens ansvarlige myndighed Navn: Subdirección General de Denominaciones de Calidad y Relaciones Interprofesionales y Contractuales - Dirección General de Alimentación - Subsecretaría de Agricultura, Pesca y Alimentación del Ministerio de Agricultura, Pesca y Alimentación de España

Adresse: Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10.

2. Ansøgende sammenslutning 2.1. Navn: Asociación para la promoción de la Pera de Rincón de Soto

2.2. Adresse: Avenida Príncipe Felipe, 7 bajo. Rincón de Soto, E-26071 Logroño (La Rioja)

Tlf. (34) 941 14 19 54

Fax (34) 941 14 19 55

2.3. Sammensætning: Producent/forarbejdningsvirksomhed (x) Andet ( )

3. Produktets art: Pærer - Kategori 1.6: Naturlige eller forarbejdede frugter, grøntsager og korn.

4. Varespecifikation

(sammenfatning af betingelserne i artikel 4, stk. 2)

4.1. Navn: Peras de Rincón de Soto.

4.2. Beskrivelse: Frugt af arten Pyrus Communis L. i form af sorterne Blanquilla og Conference i klasse "Ekstra" og "I" til forbrug i frisk tilstand.

Den pære, der produceres i det beskyttede geografiske område, er større, mere aflang, sødere, noget fastere og med grønligere skræl end andre pærer, der produceres i nærliggende områder, hvorved den har højere markedsværdi, og den skal ved plukningen have følgende særlige egenskaber:

Fasthed: 5,44-6,12 kg/cm2.

Opløselige tørstoffer: indhold af opløselige stoffer 13-19° Brix.

Mindstemål: Længdesnittets maksimale diameter skal være 58 mm for Blanquillas og 60 mm for Conferences vedkommende.

Naturlig skrubdannelse, uden anvendelse af kemiske slibeprodukter.

Intakt stilk, hel, rund og ubeskadiget, hvorved det sikres, at de øvrige frugter ikke beskadiges.

4.3. Geografisk område: Det afgrænsede geografiske område består af følgende kommuner i distriktet Rioja Baja: Aldeanueva de Ebro, Alfaro, Calahorra og Rincón de Soto, hvoraf sidstnævnte giver betegnelsen dens navn.

Produktionen foregår i samme område som opbevaringen, klargøringen og emballeringen.

4.4. Bevis for oprindelse: Pærerne skal stamme fra plantager og frugtcentraler i det beskyttede geografiske område, der producerer de af betegnelsen omfattede pæresorter og er optaget i det relevante register hos Asociación para la promoción de la Pera de Rincón de Soto.

Disse plantager og frugtcentraler skal ud over at have deres eget system til selvkontrol underkastes en ekstern kontrol udført af en af sammenslutningen udpeget ekstern kontrol- og certificeringsinstans, som ifølge den kompetente myndighed (La Riojas regerings råd for landbrug, kvægbrug og landbrugsudvikling) overholder norm UNE EN 45.011, med det formål objektivt at kontrollere, at pærer, der bærer betegnelsen, opfylder kravene i bestemmelsen.

Den enkelte bedrift eller frugtcentral skal ansøge sammenslutningen om optagelse i "kontrolplanen", og den autoriserede eksterne kontrol- og certificeringsinstans skal kontrollere bedriften gennem registerrevision; når kravene er opfyldt, giver denne instans tilladelse til, at den pågældende bedrift optages i det relevante register hos sammenslutningen, som skal sørge for at ajourføre registret løbende. Senere udarbejder den eksterne kontrolinstans en "revisionsplan", hvorefter der udarbejdes en rapport, som skal vurderes af sammenslutningen. Hvis vurderingen er positiv, udstedes der et produktcertifikat. På den måde sikres det, at kun pærer, der overholder kravene gennem hele processen, markedsføres med oprindelsesgaranti. Der skal også være et koordineringsråd, som skal sikre såvel sammenslutningens som den eksterne kontrol- og certificeringsinstans' upartiskhed, bestående af repræsentanter for sammenslutningen, den eksterne instans og La Riojas landbrugsråd.

Produktets sporbarhed er garanteret ved, at det identificeres i de enkelte produktions- og markedsføringsfaser.

De etiketter, der ledsager produktet, skal være nummererede, således at det kan kontrolleres, at forbruget af etiketter svarer til den leverede mængde af det certificerede produkt, hvorved det undgås, at pærer, som ikke er omfattet af betegnelsen, mærkes med dens logo.

4.5. Fremstillingsmetode: Områdets lokale, særlige og originale fremgangsmåder har været anvendt fra oldtiden, og de kombinerer "Rincón de Soto"-pærens særlige egenskaber og de geografiske forhold og de lokales landbrugeres og frugtavleres gode arbejde, omhu og pertentlighed, der utvivlsomt er væsentlige og uvurderlige elementer for dette velfortjente kvalitetsry.

Udgangspunktet er korrekt drift af plantagen baseret på passende kriterier og på ligevægt og korrekt anvendelse af de dyrkningsteknikker, der bruges.

- Udtynding og beskæring skal foretages manuelt.

- Der må ikke vandes under blomstringen og lige før høsten, da det vil medføre revnedannelser i frugterne, hvilket vil forringe deres værdi, bortset fra under ugunstige klimatiske forhold og efter koordineringsudvalgets godkendelse.

- Modningen er afgørende for, at man ikke alene opnår en kvalitetsfrugt, men også en lang og perfekt holdbarhed. Derfor er høsttidspunktet afgørende, og det fastsættes ud fra kriterier som frugternes størrelse og farve, kernernes farve, modstand mod plukning og frugtkødets fasthed.

- Plukningen skal altid ske manuelt og foregå ad mindst to omgange.

- Frugten skal trækkes af netop der, hvor stilken møder grenen, idet man tager fat i bunden af frugten og trækker opad. På den måde forbliver stilken hel, afrundet og ubeskadiget, og den beskadiger ikke de øvrige frugter under håndteringen og oplagringen. Der plukkes kun pærer, som er fri for pletter og misdannelser og har et mindstemål på 58 mm for Blanquillas vedkommende og 60 mm for Conferences vedkommende.

- Transporten skal ske hurtigt (der må ikke gå mere end seks timer fra plukningen af pæren til dens levering på lageret) og under gode forhold.

- Frugtcentralerne skal forsyne avlerne med trækasser, som forinden er blevet desinficeret og beklædt indvendigt med polstret papir, der er solidt fastgjort til væggene, hvor de skal anbringe de plukkede pærer. Avlerne skal selv transportere de tomme kasser til plantagen og bringe dem tilbage til lageret, når de er fulde og vejet.

- De fyldte kasser skal, når de er anbragt på lageret, markeres med avlerens navn, datoen og plantagens nummer. Disse oplysninger skal forblive på kasserne under hele opbevaringen indtil emballeringen. Efter en første sortering anbringes pærerne igen i kassen til efterfølgende klargøring og/eller opbevaring. Alle disse operationer foretages manuelt med stor forsigtighed og varsomhed, således at produktet på intet tidspunktet beskadiges.

- Alle frugtcentraler skal råde over systemer, der sikrer, at pærer omfattet af betegnelsen kan aflæsses adskilt fra de øvrige, hvorved det undgås, at forskellige kvaliteter blandes ved den efterfølgende håndtering, ligesom de skal råde over et rummeligt, køligt og godt ventileret sted, hvor de nyankomne pærers temperatur gradvist sænkes, før de anbringes i lagerrum.

- Efter at pærerne har været opbevaret et passende tidsrum i almindelige kølerum eller i rum med kontrolleret atmosfære, vejes de igen, hvorefter de emballeres manuelt. Pærerne tages en for en, og de, der efter opbevaringen har en fejl, kasseres, mens de øvrige anbringes i slutforsendelsesemballagen efter størrelse.

- Emballagen skal være beregnet til ét lag pærer og være forsynet med hulrum til anbringelse af pærerne, så de ikke beskadiges af stød og berøring.

4.6. Tilknytning: Som historiske oplysninger, der viser betydningen af produktion og markedsføring af frugt i området, skal det nævnes, at Blanquilla-pæren i 1747 for første gang blev betegnet som en "yderst velsmagende frugt", der allerede blev anvendt af Felipe V's kongelige hof, og desuden findes der nogle håndskrevne dokumenter fra 1752, hvoraf det fremgår, at der allerede på det tidspunkt blev avlet og plukket pærer i kommunen Rincón de Soto.

I det 19. århundrede sendte Alfaro sine uovertrufne frugter og sine enestående Blanquilla-pærer ud i hele landet og til udlandet, og på det tidspunkt begyndte Conference-pærerne at vinde indpas.

"Rincón de Soto"-pærernes særlige kvalitet og egenskaber skyldes hovedsagelig eller udelukkende de geografiske forhold, naturmæssige og menneskelige faktorer, samt at produktion, klargøring og emballering finder sted i dette afgrænsede geografiske område.

Naturmæssige faktorer: Pæretræernes placering på de lave terrasser ved floderne Ebro, Cidacos og Alhama er ideel til avl af pærer af enestående kvalitet, da det er flade, åbne områder uden forhindringer, som er luftige, dybe, fugtige, gennemtrængelige, sunde og uden forekomst af aktiv kalk og silt- eller kiselholdigt ler, hvorved der sikres en høj udstråling, som forhindrer frost på grund af fordampning og naturlig skrub på grund af tåge, uden at det er nødvendigt at anvende kemiske midler, der svider frugtens overflade.

Men det er tydeligvis det beskyttede geografiske områdes klimatiske forhold, der bevirker, at "Rincón de Soto"-pærer har den farve, aroma, størrelse, syrlighed og konsistens og det høje indhold af opløselige tørstoffer, der er enestående for området.

De høje gennemsnitstemperaturer (21 °C i juni) uden voldsomme natlige temperaturudsving og fraværet af forårsfrost fremmer frugternes hurtige vækst. Men under modningen er de kortere dage, de natlige temperaturudsving, det høje antal solskinstimer og den høje solindstråling den direkte årsag til, at "Rincón de Soto"-pærer har et højere indhold af opløselige tørstoffer (13-19° Brix) end pærer i tilgrænsende geografiske områder, og sukkerindholdet er det vigtigste kvalitetskriterium, da det er sukkeret sammen med syrligheden, der fremkalder smagen.

Samtidig giver kontrasten mellem de høje dagtemperaturer om sommeren og de kølige nattemperaturer omkring høstsæsonen den karakteristiske fasthed og tekstur, og de høje temperaturer under modningen fremkalder udstråling af flygtige stoffer, hovedsagelig ethylen og aromastoffer, der bidrager til "Rincón de Soto"-pærens karakteristiske aroma.

Menneskelige faktorer: Et andet vigtigt forhold er samspillet mellem traditionelle metoder, lokal knowhow, områdets geografiske faktorer og "Rincón de Soto"-pærens særlige egenskaber.

Behandlingen af jordbunden med såkaldte blandede teknikker er den mest anvendte i det beskyttede geografiske område. Disse teknikker består i, at grupperne af træer (frie beplantninger) eller rækkerne af træer (i forbindelse med espalier-beplantninger) holdes fri for ukrudt ved hjælp af ukrudtsmidler, mens den øvrige del af arealerne er helt dækket af vegetation. Den uundgåelige "konkurrence", der i en sådan situation opstår mellem træerne og vegetationsdækket, afhjælpes ved tilførsel af vand og gødning i et omfang, der gør det muligt for både træerne og den omgivende vegetation at trives.

De lokale producenter sikrer ved manuel udtynding og beskæring, at træernes forhold mellem frugt og træ er som ønsket. Herved øges frugternes størrelse og sødhed, uden at struktur og balance ødelægges. Ligeledes betyder den manuelle plukkemetode, hvor man tager fat i bunden af frugten og trækker opad, at stilken forbliver hel, afrundet og ubeskadiget og ikke beskadiger de øvrige frugter under den efterfølgende håndtering og oplagring.

4.7. Kontrolinstans: Navn: Instituto de Calidad Agroalimentaria de La Rioja

Adresse: Avenida de La Paz, 8-10, E-26071 Logroño (La Rioja)

Tlf. (34) 941 29 16 00

Fax (34) 941 29 16 02.

Instituto de Calidad Agroalimentaria de La Rioja påtager sig som La Rioja-regeringens kompetente myndighed inden for kvalitetsbetegnelser midlertidigt kontrolfunktionerne.

4.8. Mærkning: På etiketterne skal den beskyttede oprindelsesbetegnelse "Peras de Rincón de Soto" og det særlige kendemærke fra den eksterne kontrolinstans altid være angivet.

4.9. Krav i nationale bestemmelser: - Forfatningslov 3/1982 af 9. juni 1982 om La Riojas selvstyrestatut (ændret ved forfatningslov 3/1994 af 24. marts 1994 og 2/1999 af 7. januar 1999).

- Lov 3/1995 af 8. marts 1995 om retssystemet for den selvstyrende region La Riojas regering og offentlige forvaltning.

- Lov 30/1992 af 26. november 1992 om retssystemet for den offentlige forvaltning og den fælles administrative procedure.

- Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler.

- Kongeligt dekret 1643/1999 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

EF-nr.: ES/00251/02.09.19.

Dato for modtagelsen af den fuldstændige ansøgning: 14. april 2003.